कांग्रेस पदाधिकारीद्वारा महासमिति बैठक स्थल निरीक्षण 
नेपाली कांग्रेसका उपसभापतिद्वय पूर्णबहादुर खड्का र धनराज गुरुङ, महामन्त्रीद्वय गगन थापा र विश्वप्रकाश शर्मालगायतका पदाधिकारीले महासमिति बैठक स्थलको निरीक्षण गरेका छन् । ललितपुरको गोदावरीमा फागुन ७ देखि १० गतेसम्म नेपाली कांग्रेसको महासमिति बैठक हुँदैछ ।
काठमाडौँ — नेपाली कांग्रेसका उपसभापतिद्वय पूर्णबहादुर खड्का र धनराज गुरुङ, महामन्त्रीद्वय गगन थापा र विश्वप्रकाश शर्मालगायतका पदाधिकारीले महासमिति बैठक स्थलको निरीक्षण गरेका छन् । ललितपुरको गोदावरीमा फागुन ७ देखि १० गतेसम्म नेपाली कांग्रेसको महासमिति बैठक हुँदैछ ।बैठकस्थल निरीक्षण गर्दै उपप्रधान तथा रक्षामन्त्रीसमेत रहेका उपसभापति पूर्णबहादुर खड्काले अहिलेसम्मको तयारी राम्रो भएको भन्दै आवश्यक थप तयारी जिम्मेवारीअनुसार व्यवस्थित तरिकाले सम्पन्न गर्न आग्रह गरे । महासमिति बैठकका लागि गठन गरिएका समितिले आ-आफ्नो जिम्मेवारीअनुसार काम समयमा सम्पन्न गर्न पनि खड्काले आग्रह गरेका छन् । स्थलगत निरीक्षणका क्रममा महासमिति बैठक तयारीका लागि गठित विभिन्न समितिका प्रमुखहरूले आ-आफ्नो जिम्मेवारीमा रहेका कामको अवस्थाबारे जानकारी पदाधिकारीहरूलाई गराएका थिए । निरीक्षण कार्यक्रममा कांग्रेस प्रचार विभाग प्रमुख मीन विश्वकर्मा, केन्द्रीय सदस्यहरू उदयसम्शेर राणा, जितजंग बस्नेत लगायतका नेता पनि सहभागी भएका थिए ।